
1. A szakmai, kulturális és szaknyelvi felkészítés

A Békés Megyei Kereskedelmi és Iparkamara (BMKIK) nyilvános felhívása után jelentkeztem „A munkaerő-piaci igényeknek megfelelő szakképzési kínálat kialakítása, a duális szakképzés fejlesztése” című ERASMUS+ projektben való részvételre. Korábban, szintén a BMKIK szervezésében részt vettem Leonardo da Vinci élethosszig tartó tanulás projektben, így már volt tapasztalatom a szervezés gördülékenységéről, valamin a hatékonyan megszervezett, intenzív szakmai programokat magába foglaló projektszemléletről.

Motivációm a részvételre kettős volt: egyrészt a megyében több mint 20 éve sikeresen működő vállalkozás vezetőjeként felelősséget érzek a szűkebb vállalkozási környezet fejlődéséért, másrészt vállalkozóként a gazdasági racionalitás is azt diktálja, hogy hosszú távon akkor maradhat sikeres az általam felépített cég, ha a szakképzési rendszerből olyan fiatal szakemberek kerülnek ki, akiket a lehető leghamarabb megfelelő hatékonysággal tudok már gyakornokkén alkalmazni, ezzel biztosítva cégem folyamatos fejlődését.

A kiválasztási folyamat lezárultával a BMKIK projektkoordinátora értesített, hogy alkalmasnak bizonyulok a részvételre, majd egy egyeztetett időpontban, személyes találkozó keretében beszéltük meg az ezzel járó felelősséget, az ehhez kapcsolódó kötelezettségeim, valamint a projektre vonatkozó menetrendet a felkészítések dátumától a projekt lezárásáig.

A kiutazást megelőzően három alkalommal volt felkészítés a BMKIK épületében, melynek keretében szakértői tájékoztatást kaptunk a Hollandiában jelenleg működő szakképzési rendszerről, annak fő elemeiről, így időben megismerkedtünk annak jellegzetességeivel, valamint a hazai szakképzési rendszertől való eltéréseivel. Emellett a felkészítések nyelvi kurzusokat is magába foglaltak, amelyeken elsősorban a szakképzéshez és munkaerőpiachoz kapcsolódó szavakat, kifejezéseket sajátíthattuk el. A felkészítés kiterjedt Hollandiával kapcsolatos kulturális ismeretek elsajátítására is. A felkészítések interaktív jellege, a kiosztott szakmai anyagok véleményem szerint valóban a hatékony felkészülést szolgálták, valamint a folyamatos információáramlásból látható volt, hogy a koordináció felelősei tisztában vannak azzal, hogy vállalkozókkal működnek együtt, akiknek az idő pénz, ezért folyamatosan a hatékony megoldásokra törekedtek.


1. A szakmai tanulmányút során szerzett tapasztalatok
Noorderpoort - the Castle
Mindenekelőtt fontosnak tartom kiemelni, hogy az intézménybe belépve nagyon kellemesnek éreztem azt a környezetet, amelyben az itt képzésben résztvevő diákok tanulhatnak. Meggyőződésem, hogy ez a környezet hozzájárul a megfelelő színvonalú ismeret elsajátításhoz. Az első, rövid előadásban a fogadóintézmény koordinátorai mutatták be intézményüket, elhelyezve magukat a felkészítések során már megismert rendszerben, illetve kicsit tovább részletezték azokat a jellemzőket, amelyeket kiemelt fontosságúnak ítéltek a projekt céljai miatt.

A holland szakképzésnek négy szintből (Level 1; 2; 3; 4) áll, mely meghatározza az ezeken tanult elméleti és gyakorlati tantárgyakat, valamint azok tartalmát, a kimeneti követelményeket, illetve az egyes szintekről kikerülő szakmunkások alkalmazhatóságát.

Az 1. szint (Level 1) a belepő szint, ahol gyakorlatilag a betanított munkásokat képzik (pl. iskolai, kórházi kisegítő, takarító). A képzésnek erről az alacsony szintjéről kikerülő szakmunkások egyrészt szerényebb perspektívával néznek szembe a munkaerőpiacon, másrészt már a megfelelő gyakorlati hely megtalálása is kihívás számukra.
A 2. szint (Level 2), amelyen a legtöbb szakképzésben tanuló tanul, két éves képzésben készíti fel a tanulókat összetettebb feladatokat magába foglaló szakmákra (pl. szakács). A 3. és a 4. szinteken (Level 3 és Level 4.) a középvezetői beosztásban is alkalmazható technikusok, specialisták képzése folyik.
Az előadások, valamint az iskola bejárása során számomra figyelemfelkeltő és imponáló volt, hogy nagy hangsúlyt fektetnek a gyakorlati képzésre, és hogy a gyakorlati helynek nagy szerepe van a kimeneti következmények körében. Ez az állami finanszírozásban is megjelenik, mert a képző intézmények annál magasabb létszám alapú normatív támogatást kap, minél több tanuló szerzett a szakmájának megfelelő gyakorlati helyet (akár külföldön is), illetve ha a képzésnek megfelelő szakmában helyezkedett el a munkaerőpiacon.

Energy Transition Center - EnTranCe

A meglátogatott EnTranCe kutatóközpont vállalkozások és oktatási intézmények együttműködésével jött létre. Nagyvállalati befektetések segítségével közös projekt keretében hoztak létre egy modern infrastruktúrával rendelkező központot, ahol a Noorderpoort megfelelő egységeinek tanulói és a Hansa Alkalmazott Tudományok Egyetemének hallgatói végezhetnek kutatómunkát, támogatva ezzel tanulmányaikat, valamint amelyet bérleti díj ellenében a környékbeli kisvállalkozások tudományos munkatársai is igénybe vehettek.
Véleményem szerint rendkívül figyelemre méltó, hogy közösen, a felelősségi körök és a feladatok megosztásával tőkeerős vállalkozások, valamint állami intézmények létrehoztak egy ilyen központot, amely nemcsak a közös, jövőbemutató felelősségtudat miatt működik, hanem profitorientált üzleti filozófia is van mögötte, tehát egy megtérülő befektetés is a központ megalkotóinak számára.

Az Energy Transition Centerben elsősorban a megújuló energiaforrások lehető leghatékonyabb felhasználásának érdekében végeznek kísérleteket és kutatómunkát élesben, valamint laboratóriumi körülmények között. A munka egyik fő irányvonala az „energiatárolással” kapcsolatos, tehát hogy például a napelemekkel nyert energia, hogyan állhat rendelkezésre olyankor is, amikor nem süt a nap. De számos kutatóprojekt foglalkozik a lakossági energiafelhasználás hatékonyságának előmozdításával is. Az így létrejövő tudástőke rendelkezésre áll a befektető vállalkozások számára is, hogy abból további nyereséget termeljenek, valamint biztosítsák saját jövőbeni működésüket és fejlődésüket. Cégvezetőként tudom, hogy mindez nem csak a profit miatt hasznos, hanem az állam számára is biztosított a stabil adóbevétel, valamint a növekvő számú munkahely, amelyet egy fejlődő vállalkozás tud kínálni a lakosság számára.

Scaves

A cégnél többek között egy holland vállalkozótársamtól tudhattuk meg, hogy egy bizonyos speciális területre szakosodott cég hogyan tud együttműködni az állami képzés szereplőivel úgy, hogy a rá háruló többletfeladatokat kompenzálja a projekt eredményeként létrejövő, nem anyagi jellegű haszon. A Scaves veszélyes munkakörben dolgozók, - szélkerekeken magasban dolgozók, nagytömegű árut mozgató dolgozók, építőiparban és logisztikában lengősúllyal dolgozók, stb.) részére szervez képzéseket. Ezek keretében elsajátítható a munkakörökhöz szükséges speciális tudás, a szükséges eszközök és gépek biztonságos és szakszerű használata, valamint az egészségügyi ismeretek (mentés speciális munkakörben dolgozók balesete után stb.). A vállalkozás egyben akkreditált vizsgahely is, amely aktívan rész vesz a tanulók gyakorlati képzésében (a vállalkozás saját felszereléseit, gépeit a tanulók rendelkezésére bocsátja a gyakorlati képzés során).

Eemshaven

A kiutazás során látogatást tettünk az eemshaven-i szélerőmű parkban. Műszaki szakemberként a szakmai program számos, a műszaki képzéshez kapcsolódó eleme rendkívül érdekes volt számomra, azonban a szélerőmű parkban megtapasztalt ipari fejlettség és színvonal különösen nagy hatással volt rám. A park beutazása során elhangzó ismertetőkben elhangzott, hogy az energiahatékonyság növelése, valamint az energiatermelés elmozdítása a megújuló energiaforrás felé, nem csak környezetvédelmi megfontolás, de Európai Unió által kiszabott kötelezettség is. Emellett figyelemreméltó, hogy ebből hogyan alakítanak ki a gazdaság profitorientált szereplői ebből egy üzleti lehetőséget.
Noorderpoort: Euroborg - Turizmus és Vendéglátás Képzőhely

A képzőhely első érdekessége az volt, hogy egy stadion kiszolgálóegységeinek részét képezte. Euroborgban a klasszikus iskolai tantermek mellett tanszálloda és tanétterem működik a hozzá kapcsolódó tankonyhával. Mind a tanszállodást, mind a tanéttermet diákok működtetik tanári felügyelet mellett, sőt a magasabb évfolyamon tanuló diákok is oktatják az alacsonyabb évfolyamon lévőket.

A tanszálloda szobáit bárki kiveheti, a recepciós feladatoktól kezdve a takarítást a diákok végzik gyakorlati oktatás keretében - mindezt az ehhez szükséges felelősségtudattal és komolysággal. A stadion kiadó helységeiben vállalkozások működnek, amelynek dolgozói ebédjüket többnyire a tanétteremben fogyasztják, tehát a gyakornokok főztjét eszik, amelyet a gyakornokok szolgálnak fel. Ez a gyakorlatorientáltság, amelynek visszahozása a magyarországi szakképzés célja is, véleményem szerint rendkívül imponáló. Saját, illetve alkalmazottaim példájából kiindulva biztosan tudom állítani, hogy az ilyen, valódi munkakörülmények között végzett gyakorlat során elsajátított szaktudás rendkívül nagyban megnöveli a munkaerőpiaci értéket és az alkalmazhatóságot.


Noorderpoort - Technológiai és Infokommunikációs Képzőhely
A fogadóintézménynek ebben az egységében elektronikai, mechanikai és gépészeti képzések folynak. A képzés fontos része az önálló munka. A tanulók minden évfolyamon kapnak egy-egy projektfeladatot, amelynek nehézségi szintje igazodik az adott évfolyam elvárásaihoz. Ennek teljes kivitelezését - az évfolyamon elvárt szintnek megfelelő tanári segítség mellett - a diákok végzik a műszaki rajz készítésétől a műszaki kivitelezésig. 
Szintén imponáló volt számomra, hogy a tantárgyak tartalmának meghatározásánál az intézményi döntéshozók bevonták a helyi műszaki cégeket is, így a képzés a helyi gazdaság igényeihez van igazítva, amely mind a cégek, mind a szakmunkás diákok számára is előnyös.
Meglátogattuk a képzőhely tanműhelyét is, melyben rögtön szembetűnő volt számomra a rendkívül jó műszaki felszereltség, illetve láttam, a műhelyen dolgozó, éppen a diákokat oktató tanárokon is, hogy értenek a szakmához, szakemberek szárnyai alatt tanulnak a gyerekek. A tanárok felhívta a csoportunk figyelmét, a tanulók saját, fém szerszámos ládájára, amelyet az egyik első projektjük keretében maguk készítettek, és amelyeket azóta is használnak.

Jansen en Heuning

Szintén egy vállalkozó előadásán keresztül ismerhettük meg, hogy Hollandiában egy cég, mit tehet, milyen plusz feladatokat vállalhat magára a szakképzés fejlesztésének előmozdítása érdekében. A cég, amellett, hogy műszaki területen gyakornokokat fogad, alapítványi keretek között részt vett egy egyesület létrehozásában, amelynek tagjai más vállalkozások, amelyeknek célja a gyakorlati képzés fejlesztése. Ennek érdekében magukra vonatkoztatva olyan kritériumrendszert határoztak meg, amely nemcsak vonzóvá teszi a gyakorlati helyet kereső diákok számára az ebben résztvevő cégeket (pl.: a tagok garantálják, hogy nem csak az ingyen munkaerőt látják a gyakornokokban, ezért nem csak műhelytakarítás lesz a feladat, hanem végigvezetik őket egy sokrétű gyakornoki programon), ezzel hatékonyan kiegészítve az állami szakképzést. Az előadásból megtudhattuk, hogy milyen plusz energiát követel ez meg a résztvevő cégektől, valamint mi az a közép és hosszú távú haszon a cégek számára, ami mégis megtérülővé teszi a pluszbefektetést.
A szervezet folyamatosan monitorozza saját hatékonyságát, valamint a diákok és az iskolák visszajelzései alapján alakítja saját tevékenységét.


Noorderpoort - Diák Szolgáltató Központ

A fogadóintézmény szakértői és partnerei természetesen nem titkolták, hogy a holland szakképzési rendszernek is vannak gyengébb vonásai, amelyek csökkentik az összhatékonyságot. Az egyik ilyen a lemorzsolódás, valamint (főleg az 1. és a 2. szinteken) a gyakorlati helyek elhagyása, új gyakorlati hely kérése a nem megfelelő kiválasztás miatt. A Diák Szolgáltató Központ feladata olyan projektek kidolgozása és megvalósítása, amelyek eredményeként csökken a lemorzsolódás, élénkül a kimaradók visszahelyezése az iskolapadba, illetve az, hogy minden fiatal legalább egy szakképesítéssel kerüljön ki az oktatási rendszerből. Ennek érdekében segítenek gyakorlati helyet keresni, illetve felmérik a diákok motivációját és képességeit, így már kész ajánlat csomagot kínálnak a problémás diákoknak. Az itt dolgozók feladata közvetíteni a cégek és az iskolák között, valamint ebben az egységben dolgoznak a mentorok is, akik látogatják a diákokat a cégeknél, illetve intézkednek, ha valamilyen probléma lép fel. 

1. A szakmai tanulmányút szervezése

A szakmai tanulmányút szervezésével elégedett voltam. A szállás megfelelő színvonalú volt, folyamatos volt a tájékoztatás a programokkal, időpontokkal kapcsolatosan. Minden az előzetesen megbeszéltek szerint alakult, nem ért senkit meglepetés. A programok részletesek és informatívak voltak, folyamatosan lehetőségünk volt kérdezni. Minden nap a szakmai program után leültünk és átbeszéltük a látottakat hallottakat. Mindenki elmondhatta, hogy mik voltak a saját szempontjából meghatározó, aznapi tapasztalatokat, amelyet diktafonra rögzítettünk. A hanganyagot a kiutazás után elérhetővé tették, így segített felidézni a látottakat jelen beszámoló megírásához.

1. Elvárások megvalósulása, javaslatok

Az átalakuló magyar szakképzési rendszer természetesen még nem működik olyan olajozottan, mint már egy sok éve bejáratott és folyamatosan karbantartott rendszer, de az ilyen nemzetközi tapasztalatok hozzájárulnak a folyamat felgyorsításához. Számomra példaértékű volt, hogy az állami szervezetek a vállalkozói szemléletet értve partnerként tudnak együttműködni a cégekkel. A magyarországi gazdasági, valamint bizonyos szempontból a jogi környezet más, mint Hollandiában, ennek ellenére szerintem példaértékű lehet számunkra is, hogy a vállalkozások aktív segítőként és haszonélvezőként veszik ki a részüket. Munkáltatóként és gazdasági társaság vezetőként biztos vagyok benne, hogy a sikeres szakképzés (amelynek fő mérőszáma a kikerülő szakmunkások sikeres elhelyezkedése) csak a hatékony, munkahelyi gyakorlati képzéssel képzelhető el. Az eltérő külső környezet miatt érzem úgy, hogy hazánkban egy vállalkozásnak a napi működéssel, valamint a piaci versenyben való helytállással járó feladatok mellett egyelőre kevesebb lehetősége van a kint látott módszerek 100%-os átvételére. Azonban ez az ERASMUS+ projekt megmutatta, hogy amennyiben van egy támogató szervezet, jelen esetben a kereskedelmi és iparkamarák, amelyek támaszkodhatnak a szakképzési szakértői bázisra, a regionális gazdaság ismeretére, valamint a kiterjedt nemzetközi kapcsolatokra, megfelelő támogató és koordináló szervezetek lehetnek az iskolák és a piaci szereplők között, hogy olyan projektek induljanak el, és olyan szemlélet alakuljon ki, amelyet a szakmai tanulmányút során láthattam.
Különösen tetszett továbbá, hogy az iskolák állami finanszírozása nem egyszerűen „fejpénz” vagy egy előre megállapított összeg alapján történik, hanem differenciálva van különböző indikátorok szerint (pl.: iskolában szakképesítést szerző diákok sikere a munkaerőpiacon). Ez folyamatos odafigyelésre ösztönzi az iskolákat is, valamint maximális teljesítményre motiválja az ott dolgozókat is. Ezt az ösztönzőrendszert szinte teljes egészében adaptálhatóak gondolom a magyar jogi környezetbe is.


	Szeghalom, 2015. június 29.


	………………………………………
[bookmark: _GoBack]	Layer István
1
image3.jpeg




image1.png




image2.png




